Cele in hof wanneer tiener verskynLanddros Romay van Rooyen (Foto: Facebook) Minister Bheki Cele sal na verwagting die eerste hofverskyning van die tienerverdagte in die moord op landdros Romay van Rooyen Donderdag bywoon. Die polisieministerie het in ’n verklaring bevestig dat Cele vanoggend saam met Thembisile Patekile, die Wes-Kaapse polisiekommissaris, in die hofbanke sal inskuif wanneer die 18-jarige verdagte vir die eerste keer in die landdroshof in Muizenberg verskyn. Die verdagte is Dinsdag in Mitchells Plain, Kaapstad, in hegtenis geneem in verband met die moord op Van Rooyen. ’n Familielid het vroeër vandeesmaand op Van Rooyen se liggaam in haar huis in Marina da Gama naby Muizenberg afgekom. Haar gesteelde voertuig is kort daarna op 10 September in Mitchells Plain gevind. Die tiener is die enigste verdagte om tot op hede in verband met die moord in hegtenis geneem te word.